
РЕПУБЛИКА БЪЛГАРИЯ
Заместник-министър на земеделието и храните

………………………………………
……………………………………….. г.

ОДОБРИЛ,
МИНИСТЪР:
Д-Р ГЕОРГИ ТАХОВ
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от д-р Лозана Василева – заместник-министър на земеделието и храните

Относно: Проект на Наредба за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции


УВАЖАЕМИ ГОСПОДИН МИНИСТЪР,
На основание чл. 68, ал. 1, т. 4 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобряване проект на Наредба за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции.

Причини, които налагат приемането на акта
В Стратегическия план за развитието на земеделието и селските райони на Република България за периода 2023 – 2027 г. (СПРЗСР 2023 – 2027 г.) е заложено прилагането на интервенция II.E2-1 „Инструменти за управление на риска – финансов принос за премиите по застрахователните схеми“, в съответствие с чл. 76 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OB L 435 от 6.12.2021 г.) (Регламент (ЕС) 2021/2115). Във финансовия план на СПРЗСР 2023 – 2027 г. е определен бюджет за прилагане на интервенцията за периода от 2025 г. до 2029 година. 
Застраховането на селскостопанска продукция е основен способ за управление на риска в земеделието, като целта на интервенцията е да засили стимулиращия ефект върху селскостопанските производители. До момента подобна схема за принос към застрахователни премии е прилагана с бюджет от нотифицирана държавна помощ, като резултатите показват ежегодно увеличение на кандидатите по схемата, застраховали продукцията си за съответната стопанска година. 
С цел разработване на проект на наредба за прилагане на интервенция 
II.E2-1 „Инструменти за управление на риска – финансов принос за премиите по застрахователните схеми“ е създадена междуведомствена работна група със Заповед РД09-1088 от 16.10.2024 г. на министъра на земеделието и храните. След анализиране на възможностите за финансов принос към премиите за застраховане на селскостопанска продукция, която в най-голяма степен да намали административната тежест, включително при подаване на заявление за подпомагане, бе проведена кореспонденция с Европейска комисия по отношение прилагането на чл. 119, параграф 9 от Регламент 2021/2115. Съгласно цитираната разпоредба, държавите членки могат да правят и прилагат по всяко време промени в елементите на своите стратегически планове, като уведомяват Комисията преди да започнат да ги прилагат, и ги включват в следващото редовно изменение на стратегическия план. Промяната по отношение на интервенцията обхваща увеличение на интензитета на подпомагане до максималния такъв по регламент, а именно до 70% за всички допустими бенефициенти. Не се променя заложеното в СПРЗСР 2023 – 2027 г. условие интервенцията да е ИСАК базирана, т.к. това ще доведе до по-ефективни автоматизирани административни проверки, както и използването на Системата за електронно управление (СЕУ) за заявяване на застрахованите имоти, ведно с общото заявление за подпомагане по директни плащания. 
Във връзка с горното следва да бъде извършено изменение в Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни, което е предложено от дирекция „Развитие на селските райони“. Предлаганото изменение е включено в  § 17, т. 1 от преходните и заключителни разпоредби на проект на Наредба за изменение и допълнение на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции, с цел включване на интервенция II.E2-1 „Инструменти за управление на риска – финансов принос за премиите по застрахователните схеми“ в общото заявление за подпомагане. Проектът на наредба е публикуван за обществено обсъждане на 15.01.2025 г. за срок от 30 дни. 
Също така, преди влизане в сила на предложения проект на наредба за прилагане на интервенция II.E2-1 „Инструменти за управление на риска – финансов принос за премиите по застрахователните схеми“, ще бъдат извършени необходимите действия по прецизиране на текстовете във фиша на интервенцията, на основание чл. 119, параграф 9 от Регламент 2021/2115, за което ще бъдат уведомени службите на ЕК. 
Със Закона за изменение и допълнение на Закона за подпомагане на земеделските производители, (обн., ДВ, бр. 85 от 2024 г.), се създава законовата делегация в чл. 68, ал. 1, т. 4 от ЗПЗП, където е предвидено, че министърът на земеделието и храните определя с наредба условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции.
Проектът на наредба е структуриран в четири глави, в които се уреждат общи положения, ред за кандидатстване и ред за предоставяне на безвъзмездна финансова помощ, условия и ред за изплащане, намаляване, отказ за изплащане и оттегляне на финансовата помощ, както и последващи проверки след извършване на плащане. Определени са максимални стойности на подпомагане на хектар за отделните групи култури в съответствие с чл. 83, параграф 2, буква г) от Регламент 2115/2021 г. Включени са подробни изисквания към застрахователните полици и включените в тях рискове. Уредено е администрирането на интервенцията чрез СЕУ в обхвата на заявлението за подпомагане по директни плащания. Предвидено е приемът на заявления за подпомагане да се извършва със заповед на министъра на земеделието и храните, подобно на останалите ИСАК базирани интервенции, финансирани от Европейски земеделски фонд за развитие на земеделието и селските райони. Посочено е, че в заповедта може да се съдържат допълнителни условия, свързани с приема, включително по отношение управлението на годишния бюджет по интервенцията.

Цели
Предложените текстове на Наредба за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции, са насочени към постигане на следните цели:
Насърчаване използването на инструменти за управление на риска в земеделието и стимулиране на селскостопанските производители да застраховат продукцията си в условията на климатични изменения.
Подпомагане и укрепването опазването на околната среда, включително биологичното разнообразие, и действията в областта на климата и да допринася за постигане на целите на Съюза, свързани с околната среда и климата.
Насърчаване на управлението на неподлежащи от страна на земеделските стопани рискове, свързани в производството и с доходите от селскостопанска дейност.

Финансови и други средства, необходими за прилагането на новата уредба
Проектът не предвижда разходването на допълнителни средства от бюджета на Министерство на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане. Финансовите средства за плащания по интервенциите от СПРЗСР 2023 – 2027 г. са предвидени в сметката за средствата от Европейския съюз на Държавен фонд „Земеделие“, като ежегодно Министерският съвет на Република България приема решение за утвърждаване на годишните разчети.

Очаквани резултати от прилагането на акта
С приемането на проекта на наредба се очаква да се създаде възможност за осигуряване на финансова подкрепа за ефективно управление на рисковете в земеделието и прилагане на СПРЗСР 2023 – 2027 г. чрез финансиране на допустимите дейности.

Анализ за съответствие с правото на Европейския съюз
Обща правна уредба на реда за предоставяне на подкрепа е в Регламент (ЕС) 2021/2115 и Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OB L 435 от 6.12.2021 г.) (Регламент (ЕС) 2021/2116).
С проекта на наредба се осигурява изпълнението на Регламент (ЕС) 2021/2116, по-конкретно защитата на финансовите интереси на Европейския съюз, като се урежда при какви условия могат да се намаляват или отказват плащанията, които като условия са уредени в Закона за подпомагане на земеделските производители.
С проекта на наредба не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

Информация за проведените обществени консултации
На 23 януари 2025 г. беше проведена работна среща за обсъждане на проекта на наредба с представители на заинтересованите страни.
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 68, ал. 1, т. 4 във връзка с чл. 70, ал. 2 от Закона за подпомагане на земеделските производители предлагам да издадете приложения проект на Наредба за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции.

	Приложение:
	1. Проект на Наредба за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от проведената обществената консултация.




Д-Р ЛОЗАНА ВАСИЛЕВА
Заместник-министър

